
MINISERIE:

Milliardveddemålet




Heidi Rice

bor i London med sin mann og to tenåringssønner. Det kan til tider gi henne litt for stor innsikt i menns mentalitet. Hun jobber også som filmanmelder. Hun elsker jobben sin som gir henne mulighet til å fordype seg i en verden av sterke følelser, sensuell spenning, freidige, vittige kvinner, sexy, plagede menn og glamorøse steder der skittentøy ikke eksisterer. Men når datamaskinen slås av, er det som regel skittentøyet som venter.

 




Milliardveddemålet

I den nye miniserien Milliardveddemålet møter vi de tre vennene Zane, Adam og Cade. Alle tre er velstående og kjekke, men de har også rykte på seg for å kun date kvinner én gang. Nå er de alle ute etter det samme firmaet og de bestemmer seg for å inngå et veddemål for å avgjøre hvem som får kjøpe det: den som klarer å date samme kvinne i noen måneder vinner. Kjærligheten overvinner alt er tredje bok i serien.

 




Til Lucy og Nat! Det var en sann fryd å jobbe med denne miniserien. La oss gjøre det igjen snart.




Prolog

Fire år tidligere …

«Hei, Mr. Landry, hva er det med britiske bad girls som gjør dem så sexy, tror du …?»

Cade Landry sto i et selskapslokale i Las Vegas med lysene fra byens berømte hovedgate glitrende trettifem etasjer under seg. Han nippet til et glass årgangschampagne som kostet mer enn hans første bil, og stirret på jenta på den andre siden av det eksklusive lokalet. Hun danset på et bord, den slanke figuren hennes beveget seg i sensuell rytme iført en rød kjole som så vidt dekket rumpa hennes.

«Jeg vet ikke, Chad», ropte han over musikken. Han hadde hyret inn en verdensberømt DJ for å avslutte kvelden med litt moro etter det formelle arrangementet. Moro som var i ferd med å utvikle seg til et fritt frem for alle takket være den ville jentungen og gjengen hennes. «Men hvem hun enn er, så skal hun gå», la han til.

Hvor gammel var hun egentlig? For hun så ut som en ukontrollert unge som hadde drukket en tequila for mye – og som ikke engang hadde lov til å drikke. Han hadde bedt vaktene om å kvitte seg med dem da de ankom for ti minutter siden, men vakten så like blendet ut av opptrinnet hennes som de andre karene rundt henne.

«Vet du ikke hvem hun er?» Chads stemme var fylt av ærefrykt. «Det er Charlotte Courtney.»

Han hadde hørt om Charlotte Courtney. Deltidsmodell, heltidsramp, som hadde skapt store overskrifter for et år siden da hun hadde klippet av seg alt håret og stukket av fra en lukrativ kontrakt. Han satte fra seg glasset og bante seg vei gjennom mengden mens han lot temperamentet bygge seg opp.

Cade visste alt om jenter som Charlotte Courtney. En stakkars liten rik jente – som aldri hadde måttet innordne seg og følge vanlige folks lover og regler.

Som en fattiggutt fra Louisiana, som havnet i fosterhjem som femåring fordi moren i høyeste grad var uskikket til å ta seg av ham, var han den perfekte personen til å lære denne jentungen å oppføre seg ordentlig. Og ikke lage bråk på hans bekostning.

Derfor var det helsikes irriterende å kjenne beskyttelsestrangen våkne da en hånd strakte seg ut fra folkemengden for å klaske henne på baken.

Jenta svingte rundt, ansiktet hennes var forvridd av sinne og forakt da hun langet ut et spark mot fyren. Hun skjelte ham ut med en britisk aksent som var skarp nok til å skjære glass. Den irriterende beskyttertrangen fikk selskap av en like irriterende beundring.

Han hindret en annen fyr i å komme for nær da han nådde bordet, som hadde begynt å vakle. «Hva om jeg får deg ut herfra», brølte han til henne over musikken.

«Hvem er du?» ropte hun ned mot ham. Glimtet av raseri i øynene hennes fikk beundringen hans til å forsvinne raskt.

Hvem i helvete trodde hun at hun var? Å komme inn på arrangementet hans med en gjeng idioter og oppføre seg som om hun eide stedet?

«Cade Landry», ropte han tilbake. «Dette er mitt sted og min fest. Og siden jeg ikke ga deg en invitasjon, er det på tide at du går.»

Hun skulte – hun likte tydeligvis ikke tonen hans. Så han ble overrumplet da hun ropte: «Ok, takk, sir Galahad», og hoppet ned fra bordet – og inn i armene hans.

Han vaklet bakover, men tok seg sammen akkurat i tide til å gripe henne og hindre at de begge havnet på rumpa. Hun slynget hendene rundt halsen hans og la beina rundt livet hans med imponerende smidighet. Det vakre ansiktet hennes – med høye kinnben og store, grønne øyne – lyste opp i et smil.

«Ikke bare stå her», forlangte hun. «Flytt deg. Før vi ender opp som morgendagens internettsensasjon.»

Han tok ikke imot ordre fra noen lenger, og spesielt ikke bortskjemte, rike jenter. Men Cade bestemte seg for at hun hadde et poeng når det gjaldt folkemengden da mobillysene blinket rundt dem.

Når han hadde fått henne ut herfra, vekk fra nysgjerrige kameratelefoner, kunne han si hva han mente om henne. Han satte av gårde gjennom folkemengden, tvunget til å gjøre det ridderlige, selv om han ikke var en ridderlig fyr, og sinnet hans steg for hvert skritt. Til slutt kom de seg inn i heislobbyen, mens musikken dundret bak dem. En annen sikkerhetsvakt sto ved døren.

«Få resten av dem ut herfra også», snerret han. «Og fortell kollegaen din at han har fått sparken», la han til.

Mannen nikket og skyndte seg tilbake inn i lokalet mens Cade satte jenta ned.

«Synes du ikke at du er en festbrems, sir Galahad?» sa hun i en forførende tone.

Han hadde jobbet atten timer i døgnet, sju dager i uken, i over ti år for å hindre folk i å dømme ham for en fortid han ikke kunne endre, og hun hadde nesten ødelagt alt på én kveld med sine påfunn.

Han trykket på heisknappen. «Synes du?» knurret han.

«Ja, jeg synes det. Du virker ganske anspent.»

Hun børstet de korte, lysebrune krøllene tilbake fra ansiktet, og han la merke til den glitrende øyensminken som fikk de store dådyrøynene hennes til å se enda større ut. Med de høye hælene var ansiktet hennes nesten på høyde med hans, noe som var en sjeldenhet med tanke på at han var 1,90 høy. Men til tross for høyden minnet kroppen hennes ham om en gaselle, slank og veltrent, men også skjør. At hun ikke hadde BH, var noe kroppen hans la merke til. Og så prøvde å glemme. Blikket hans vendte tilbake til ansiktet hennes.

«Neste gang du bestemmer deg for å danse på et bord, så ikke gjør det hos meg. Det er en advarsel.»

De fantastiske øynene hennes smalnet. Denne lille bråkebøtta var ikke vant til å bli irettesatt. Vel, Cade Landry hadde ingen problemer med å påpeke hensynsløs oppførsel.

Overfladisk skjønnhet var bare det, overfladisk og ufortjent. Det som betydde noe, var en persons kjerne. Og ut fra det han hadde sett så langt, var Charlotte Courtney akkurat som alle andre selvgode rikmannsbarn som trodde de var voksne, men som ikke ante hvordan de skulle oppføre seg.

*

Charley stirret på mannen som tok pusten fra henne med sitt høye, mørke og ufattelig irriterende utseende.

«Jeg skjønner, og hvordan har du tenkt å stoppe meg?» spurte hun trassig.

Hun kjente til menn fra sørstatene og deres manerer. Hun hadde møtt noen etter at hun som sekstenåring ble headhuntet av et modellbyrå – og endte opp i USA der hun jobbet på catwalken mens hun ble lagt an på av en haug med mye eldre menn. Cade Landry hadde selvfølgelig ikke lagt an på henne. Han hadde snarere virket overraskende upåvirket …

«Hva om vi begynner med å få deg arrestert for å ha drukket som mindreårig», svarte han, mens han foldet de muskuløse armene og fikk sømmene på smokingen til å bule ut …

«Jeg er ikke noe barn», protesterte hun. «Jeg er atten år.» Det var faktisk bursdagen hennes. Hun hadde bare gått ut i kveld med gutta fra fotoshooten i Caesars Palace for å unngå å bli truffet direkte av farens siste passiv-aggressive tekstmelding – en melding som informerte henne om at han ikke hadde tid til å treffe henne når hun kom tilbake til London etter sitt siste oppdrag. Han hadde ikke nevnt bursdagen hennes. Men det ville ikke være første gang han hadde glemt det.

Kanskje hadde feiringen hennes gått litt over styr, men ingen andre hadde prøvd å stoppe henne. Så typisk at denne mannen hadde dukket opp og oppført seg som en pompøs drittsekk …

Hun hatet å bli gransket og funnet mangelfull av folk som ikke visste noe som helst om livet hennes. I tillegg likte hun ikke engang sex, for hun hadde oppdaget – da hun hadde mistet jomfrudommen til en fotograf etter sitt første catwalkshow i New York – at det var totalt overvurdert.

«Det er fortsatt et barn sett fra mitt ståsted …» sa han, men så så hun et glimt av noe bak det kjølige uttrykket.

«Tror du jeg er et barn? Virkelig?»

Blikket hans ble mørkere – og rynken i pannen enda dypere. Han var virkelig utrolig kjekk. Høy og muskuløs, med tykt, uregjerlig svart hår og en dyp brunfarge som tydet på at han enten solte seg mye eller var mye utendørs. Og måten han hadde fanget henne og båret henne ut på uten å bli svett, viste at musklene hans ikke bare var sånne som ble pumpet opp i et dyrt treningsstudio. Det lille arret som delte øyenbrynet i to, og et annet som var synlig gjennom skjeggstubbene, gjorde det åpenbart at han ikke hadde levd et beskyttet liv. Men det hadde ikke hun heller. Den eneste forskjellen var at arrene hennes ikke var synlige.

Akkurat da hun trodde at hun endelig hadde fått overtaket, og at den seksuelle spenningen mellom dem var umulig å benekte selv for Mr. Arrogant, begynte han å le. Og rynken i pannen forsvant.

«Tror du ikke du har lekt nok med ilden i kveld, Charlotte?»

Hvordan visste han hva hun het? Men så visste hun hvordan, og krympet seg innvendig. Gjorde ikke alle det, etter hennes sammenbrudd under moteuken i Paris for et år siden?

«Jeg heter Charley. Ingen kaller meg Charlotte», erklærte hun.

«Jeg bygde dette stedet, Charlotte», sa han. «Og jeg arrangerte festen du nettopp forsøkte å gjøre til et åpent hus …» Han tok en pause, og nøt tydeligvis å dømme henne – den selvrettferdige idioten. «Med den barnslige oppførselen din.»

«Barnslig …?» hveste hun, vel vitende om at hun aldri hadde vært et barn. Egentlig ikke. Men så la hun merke til det ertende glimtet i øynene hans. Prøvde han bevisst å provosere henne? For det fungerte absolutt.

Hun ante ikke hvorfor hun syntes denne gnisten av kontakt var så spennende. Det var lenge siden hun hadde følt seg tiltrukket av en mann. Eller hatt lyst til å flørte med en. Men det var noe ved Cade Landry – og hans vilje til å se henne som en jente i stedet for en kvinne – som kalte på hennes indre demoner.

Hun ville så gjerne smake de leppene. Ville få ham til å innrømme at han så henne og at hun betydde noe. Hvordan ville det være å ha de sensuelle leppene mot sine i et nådeløst kyss? Spennende? Opphissende? Bekreftende?

Dunkingen i underlivet ble sterkere. Hun snuste inn den deilige duften hans – mann og moskus og furuskog. Hun løftet armen og la fingrene rundt nakken hans. «Kyss meg», hvisket hun, og følelsen av makt gjorde henne euforisk. «Du vet at du vil det.»

Men i stedet for å kysse henne, tok han vekk hånden hennes og trakk seg unna. Blikket hans var fylt av forakt. «Kysse deg? Hvorfor i helvete skulle jeg ha lyst til å kysse en utagerende jentunge? Kom deg ut før jeg ringer politiet», avsluttet han, og avskyen i øynene hans sved langt inn i sjelen hennes.

Hun stirret målløs av ydmykelse da han snudde seg og gikk tilbake til arrangementet uten å kaste et blikk bakover. Hun skyndte seg inn i heisen, plutselig desperat etter å komme seg bort fra ham – og avvisningen som gjallet i ørene hennes. Varme, sinte tårer sved i øynene. Hun bet seg i leppen for å hindre dem i å falle da heisdørene endelig lukket seg.

Hun hadde ikke grått siden den dagen moren døde, da hun var åtte år gammel. Hun hadde i hvert fall ikke tenkt å la noen harde ord fra en arrogant, kjedelig, selvrettferdig dust få henne til å gråte nå.

Men da det lysende glitrende neonbybildet åpenbarte seg i glassveggen på den andre siden av heisen, hørte hun ordene hans om og om igjen i hodet. Den fantastiske utsikten over byen fikk henne bare til å føle seg mindre, tåpeligere og mer ubetydelig.

Hun ville hate Cade Landry for å være like ondskapsfull og avvisende som faren hennes. Hvorfor skulle hun bry seg om han ikke så henne? Ikke ville ha henne? Når andre menn gjorde det?

Men da heisen kjørte nedover siden av bygningen, og den ekle synkende følelsen i magen nådde helt ned til tærne, følte hun seg ikke rettferdig, sterk og uavhengig, men bare slik hun hadde følt seg gjennom hele barndommen. Sårbar … ikke verd å elske … usynlig … og fryktelig alene.

4. juli, nåtid

Cade Landry festet et håndkle rundt livet, klar til å gå inn i badstuen bak squashkompisene sine, Zane deMarco og Adam Courtney. De møttes annenhver uke for å få ut frustrasjonene sine på banen. Men det var ikke den eneste grunnen til at han var her i dag.

Courtney hadde foreslått et møte for å diskutere … noe?

Som den hemmelighetsfulle briten han var, hadde han ikke spesifisert hva, men Cade kunne komme med en kvalifisert gjetning. Han hadde mistanke om at både deMarco og Courtney var involvert i den nylige økningen i aksjekursen til Helberg Holdings. Courtney ville sannsynligvis at de begge skulle gi ham frie tøyler … Men det kom aldri i verden til å skje.

Helberg var et tradisjonsrikt varemerke. Selskapet hadde også en eiendomsportefølje som Cade visste at Landry Construction kunne bringe tilbake til fordums storhet.

Nå som Reed Helberg var død, var selskapet og alle dets eiendeler til salgs. Å eie det navnet, den historien, den arven, ville bevise at Landry Construction hadde klasse, noe penger alene ikke kunne kjøpe, og ville endelig gjøre det mulig for Cade å gjenvinne et miserabelt minne fra barndommen, som Helberg for øvrig hadde vært en del av.

Ingen skulle ta Helberg fra ham. Ikke engang squashkompisene hans.

Men idet Cade gikk for å lukke skapet, plinget telefonen. På skjermen dukket det opp en melding fra Dan Carmichael, direktør i PR-konsulentfirmaet han hadde hyret inn for å jobbe med merkevareledelse i forbindelse med det planlagte Helberg-oppkjøpet.

Han tok telefonen ut av treningsbagen igjen.

Cade, vi har et problem. Har du sett artikkelen i Blush om deg, DeMarco og Courtney? Den får mye oppmerksomhet på sosiale medier. Jeg er ikke sikker på at det å bli kalt en av #OneDateWonder-milliardærene er det vi ønsker for merkevaren for tiden.

Han klikket på lenken Dan hadde lagt til, for han hadde aldri hørt om et magasin som het Blush. Han bladde gjennom artikkelen – som var illustrert med en rekke bilder av ham og Adam og Zane på en rekke arrangementer de siste par månedene med mange forskjellige dater.

Det strammet til i brystet og blodtrykket steg, og raseriet ble erstattet av en frustrerende følelse av maktesløshet da han skannet kommentarene på sosiale medier som Dan også hadde flagget.

Tilsynelatende var han, deMarco og Courtney i sentrum av en voksende viral storm, med en rekke fornærmende hashtags – blant annet #OneDateWonders, #billionaireblueeyedboysclub, #mancandysummer og #catchthemifyoucan.

Internettdebatten, som utelukkende fokuserte på sexlivet deres, fikk dem alle tre til å fremstå som idioter.

Kunne dette ødelegge for det han ønsket å oppnå med Helberg? Å gjøre Landry Construction respektabelt, ettertraktet og til det ledende varemerket innen luksusboliger av høy klasse var livsverket hans. Men akkurat da han var i ferd med å ta det neste skrittet, det siste skrittet, hadde en dum magasinartikkel bestemt seg for å gjøre privatlivet hans til en vits.

Han slengte mobilen i treningsbagen og smelte igjen skapdøren.

Han tålte en spøk like godt som alle andre, men å bli latterliggjort i privatlivet minnet ham altfor sterkt om da han ble gjort narr av som den eneste gutten i avgangsklassen som ikke hadde noen date til skoleballet – fordi han ikke hadde råd til blomster, for ikke å snakke om å leie smoking. Han var ikke den utstøtte gutten lenger. Han kunne kjøpe hva han ville nå. Men han ville ikke la noen le av ham på grunn av klikkagn.

Han gikk inn i badstuen og satte seg på benken overfor Courtney. Utsikten over Manhattans skyline gjennom det behandlede glasset minnet ham om hvor langt han hadde kommet siden han ble sendt rundt i en rekke småbyer i Louisiana – et fosterbarn som ingen hadde ønsket å beholde.

Han avbrøt medlidenhetsfesten i hodet da han plukket opp samtalen mellom Zane og Adam. Det tok ikke lang tid før han skjønte at han hadde hatt rett i Courtneys motiv for å innkalle til dette møtet, da briten sa: «Jeg vil at dere begge skal holde dere unna …»

«Helberg? Det skjer ikke …» sa Cade rett ut.

«Det går ikke», la Zane til, noe som fikk Adam Courtney til å rynke pannen.

«Det er en mulighet man bare får én gang i livet», sa Cade.

Han sa ikke at han hadde personlige interesser i dette spillet. Å avsløre hvor viktig det var for ham å kjøpe selskapet ville få ham til å se svak ut. Og selv om han likte dem godt nok, sto de ikke hverandre så nær. Dessuten visste han at de begge hadde et sterkt konkurranseinstinkt – ut fra måten de spilte squash på.

«Da har vi et problem», sa Courtney med et alvor Cade hadde vennet seg til. Han hadde tross alt arvet familiebedriften da han var tjueåtte. Han hadde i hvert fall mye mer tyngde enn lillesøsteren Charlotte, tenkte Cade og husket noe han hadde oppdaget for et par måneder siden.

Adam Courtney var storebroren til den ville jenta han hadde kastet ut i Vegas for fire år siden, og som han aldri hadde klart å glemme … helt. Familieforbindelsen hadde vært en overraskelse. Cade hadde aldri snakket om møtet med Courtney, for han hadde prøvd å glemme jentas grønne øyne, hennes spesielle skjønnhet og hennes upassende tilnærmelser.

Så hvorfor i helvete tenker du på henne nå?

«Vi har faktisk problemer. Flertall», sa Cade. Han måtte fokusere på den artikkelen.

«Hva i helvete er det du snakker om?» svarte Adam, med akkurat nok frustrasjon til å irritere Cade.

«Du leser tydeligvis ikke Blush», knurret Cade.

«Damebladet?» Adam så forvirret ut, tydeligvis ikke like uvitende som Cade om kjendiskultur. «Leser du det?»

«Nei, jeg leser det ikke», snerret Cade. «Men PR-konsulenten min gjør det. Han sendte meg nettopp en SMS. Visste dere at vi er stjernespillerne i den siste dumme artikkelen deres? «Milliardær-ungkarene som minst sannsynlig vil gifte seg.» Vi tre har visstnok fått merkelappen ʻOne-Date-Wonders’ … Gutta med de største oddsene, og de har allerede begynt å telle hvor mange dater vi kommer til å ha innen Labor Day.»

«Tuller du?» sa Zane, og gliste. «Hvem jeg dater, angår ingen andre enn meg. Og jeg kommer ikke til å slutte – jeg har ingen planer om å slå meg til ro. Aldri.»

«Det har ikke jeg heller», la Adam til, og hørtes ikke det minste munter ut.

Ikke jeg heller, tenkte Cade, men sa det ikke.

«De gjør sexlivet vårt til en vits – og får mye oppmerksomhet», fortsatte Cade. «Og det er ikke den typen medieoppmerksomhet jeg ønsker for virksomheten min. Gjør dere?»

«Nøyaktig hvor mye oppmerksomhet snakker vi om?» spurte Zane, og det selvtilfredse gliset var borte.

«Emneknaggen One-Date-Wonders er det mest populære temaet i USA på de fleste av de viktigste appene i dag», svarte Cade. «Og omtrent alle amerikanske kvinner på nettet ser ut til å ha en mening om sexlivet vårt.»

Adam skulte. Zane så ettertenksom ut for en gangs skyld.

«Vi må finne en måte å stenge det ned på», sa Courtney.

Stillheten senket seg. Men etter hvert som temperaturen i badstuen steg, steg også nakkehårene til Cade …

Kanskje deMarco og Courtney ikke var like forbanna over at ryktet deres hadde fått seg en knekk, men de hadde aldri måttet kjempe for respekt på samme måte som Cade. Courtney kom naturlig nok fra gamle penger i Storbritannia, og deMarco hadde selvtillit nok til ikke å bry seg om hva noen tenkte om ham.

Men Cade brydde seg. Og jo mer han tenkte på det, desto mer rasende og frustrert ble han.

«Hva om vi tar oss selv av markedet?» foreslo Zane, med det fandenivoldske glimtet i øynene som Cade kjente igjen fra da han var i ferd med å slå et knallskudd på squashbanen.

«Glem det», sa Cade. «Aldri i verden om jeg faktisk vil gifte meg for å stoppe dette.»

«Absolutt ikke … Det er helt utelukket», sa Adam.

«Sa jeg noe om å gifte seg?» sa Zane, som om de begge var idioter. «Dette er en nedtelling, ikke sant? Så hva om vi stopper klokken før den i det hele tatt begynner. Alt vi trenger å gjøre er å date én kvinne – og bare én kvinne – fra nå og frem til Labor Day. Så enkelt er det.»

«Du tuller. Vil du virkelig gi etter for dette søppelet?» sa Cade, litt forbauset.

«Ikke spesielt, men jeg vedder på at dere to kommer til å knekke sammen lenge før jeg gjør det», sa Zane, med det ville glimtet i øynene.

«Det veddemålet tar jeg, for sist jeg så etter, var du en større playboy enn oss», svarte Cade ironisk.

«Du vet ikke engang hva innsatsen er», påpekte Adam. Som om de faktisk skulle vedde om sexlivet sitt …

«Mine Helberg-aksjer», svarte Zane, noe som overrasket Cade til de grader, men som også fikk hjertet hans til å slå saktere – slik det gjorde hver gang han var i ferd med å avslutte en god eiendomshandel.

«Vent litt. Ville du veddet med Helberg som innsats?» spurte Cade, sikker på at han ikke kunne ha hørt riktig. «Mener du det?»

DeMarcos ville glis besvarte spørsmålet før han selv gjorde det. «Ja visst, hvorfor ikke? Det er uavhengighetsdagen i dag», fortsatte Zane. «Hva om vi møtes her igjen på Labor Day. Vinneren tar alle akkumulerte aksjer og får fritt spillerom med Helberg.»

Cade rynket pannen. Det var som pokker. Til tross for hvor ubehagelig det føltes å la pressen diktere sexlivet hans i sommer, var veddemålet svært fristende. Det var en måte for de tre å gjøre opp om Helberg på uten å drive aksjekursen i været – samtidig som de kunne komme all den uønskede oppmerksomheten i sosiale medier i forkjøpet og minimere skadevirkningene på omdømmet sitt.

Og det beste av alt var at Cade kunne vinne dette veddemålet.

Courtney hveste: «Har du gått helt fra vettet?»

Og det slo Cade at hvis Courtney var i nærheten av å være like hensynsløs som lillesøsteren sin, ville det ikke bli lettere for ham å holde seg i skinnet enn for kompisen Zane.

Den arrogante tanken fikk bildet av de fantastiske smaragdgrønne øynene til å virvle gjennom Cades hode igjen … Hvordan ville hun være nå? For han hadde hørt rykter om at hun hadde roet seg ned og sluttet som modell for en stund siden.

Skjerp deg, Landry.

Charlotte Courtney var kanskje fire år eldre, men hun var sannsynligvis like mye av en håndfull. Det var en grunn til at han foretrakk kvinner som var sofistikerte, modne og forutsigbare.

Zane trakk selvsikkert på skuldrene. «Dette med Blush er et irritasjonsmoment, ikke sant? Men jeg er mer interessert i å finne ut hvem av oss som får Helberg. Dette er en god måte å ta dere på og slå dere en gang for alle. To fluer i ett smekk.»

«Det er sprøtt», måtte Cade innrømme. «Men det gir også mening.» Men kunne han gjøre det? Mer enn to måneder sammen med bare én kvinne?

Tanken fylte ham ikke med glede. Han likte sex. Det var en av de få fritidsaktivitetene han tillot seg. Og han likte spenningen ved jakten enda mer …

«Det er latterlig.» Courtney hørtes ikke glad ut.

Cade gikk sjelden ut med samme kvinne to ganger – fordi det hadde en tendens til å gi dem ideer om at han var en ettertraktet ungkar – men han kunne gjøre et unntak i noen måneder. Det måtte finnes en kvinne som kunne holde på interessen hans i mer enn et par dater. Og ikke alle kvinner var ute etter å binde seg. Alt han måtte gjøre var å finne den rette.

«Har du en bedre idé?» fyrte Zane tilbake.

Cade kunne ikke noe for det, han lo. «Er du redd for å tape, Courtney?»

Han skulle til Bay Area i ettermiddag, for å sjekke ut noen av eiendommene i Helbergs portefølje på vestkysten som var modne for ombygging – i håp om å få i stand denne avtalen snart. Hvorfor ikke samtidig sjekke ut passende datingalternativer i løpet av helgen? Siden han skulle tilbringe sommeren på vestkysten, var det fornuftig å treffe noen på den kanten av landet.

I tillegg hadde han fått en invitasjon til den overdådige 4. juli-festen som teknologimilliardæren Luke Broussard og hans kone Cassandra arrangerte hvert år på eiendommen Landry Construction hadde bygget for dem og den stadig voksende familien deres i Marin County. Cade hadde egentlig ikke tenkt å dra. Med tre barn ved siste opptelling hadde Broussards en tendens til å invitere mange familier til arrangementene sine, og Cade likte som regel ikke familier. Men kveldens fest var kun for voksne – og den hadde rykte på seg for å være både eksklusiv og privat, men også morsom og uformell. Det perfekte stedet å begynne å lete etter en kvinne som var engasjerende nok til å holde på oppmerksomheten hans frem til Labor Day i begynnelsen av september, men som samtidig var like forpliktelsessky som ham selv – uten å bli fanget på kamera før han hadde tatt et valg.

Tankene på Charlotte Courtney dukket opp igjen, og minnet ham om et rykte han hadde hørt om at hun var en venninne av Broussards kone, en annen aristokratisk brite og en vellykket gründer. Hadde ikke Luke fortalt ham at Cassie hadde kjøpt en kjole av henne fordi jentungen hadde startet et slags klesmerke?

Han rynket pannen. Hvorfor i all verden hadde han husket det?

Ok, kanskje var han litt mer enn bare nysgjerrig på hvordan det hadde gått med den jenta, og om hun virkelig hadde klart å snu livet sitt, men det var alt. Det siste han trengte var en som var ustabil eller hensynsløs eller konfronterende – selv om hun lot som om hun var forretningskvinne nå.

«Ikke i det hele tatt», svarte Adam. «Så bare så det er sagt: Vi dater én kvinne hver fra nå av og frem til Labor Day. Den som blir tatt i å date mer enn én kvinne i løpet av den tiden, gir fra seg retten til Helberg?»

«Jeg er med», sa deMarco.

«Jeg også», svarte Cade og skjøv de unyttige tankene om Adams lillesøster ut av hodet. Han tvilte på at hun husket ham med særlig positivitet heller, med tanke på ansiktsuttrykket hennes – sint og såret på samme tid – da han hadde sagt det om oppførselen hennes for fire år siden. Så det smarte ville være å holde henne langt unna hvis hun tilfeldigvis dukket opp på Lukes fest. Og Cade var stolt av å alltid gjøre det smarte trekket.

Adam stirret på dem begge. Så smilte han gåtefullt. «Måtte den beste mannen vinne», erklærte han.

Cade nikket og smilte tilbake – for han hadde tenkt å gjøre hva som helst for å sikre at det ble ham.

